Die lockness monster woon in ons swembad. – Ek kan nie Blog nie …
Posted on November 9, 2017 deur EkKanNieBlogNie!
Die lockness monster woon in ons swembad.
‘n Swembad is nou maar eenmaal ‘n kopseer of ‘n ‘joy’.
‘n Kopseer in die Winter en eers weer ‘n Joy in die Somer …
Maar die gat vol water verander nie sommer vanself nie. Mens sou dink hy weet nou al wanneer dit Winter en Somer is, maar nee. Elke Winter is dit dieselfde storie! Jy gee hom ‘n kombers in die Somer om die blare te keer, en in ruil daarvoor gaar hy elke stukkie stof op en maak alge teen beste spoed bymekaar. ‘n Swembad se genot moet verdien word!
So haal ons vandag die net af! Geen genot in die gat nie! Alge en stof orals – lyk soos ‘n oversized khoidam. Die skoonmaak begin en wat sal ons opspoor – die Loch Ness Monster! G’n wonder dit word beskryf as ‘n mythical creature nie – want die outjie is lank reeds weg uit Skotland uit. Hy woon net hier in ons swembad!!!!! Ek het hom duidelik gesien!!!!
Groen en Grillerig (as enige iemand gewonder het hoe hy lyk)! Mense oordryf absoluut – die outjie is nie so groot dat jy hom duidelik gaan kan sien van die kant van die rivier af nie, maar ‘glow in the dark’, geen twyfel nie!
Daar is absoluut geen tyd om te mors nie!
Ek ry na die naaste winkel toe, die een wat eerste oopmaak en staan voor die deur met ‘n voetjie wat so tap! Almal kan maar weet ek is haastig!!! Na al die stories (apparently mites) wat daar oor die Loch Ness Monster vertel is, kan ek nie anders as haastig wees nie. Die outjie moet uit!
Ek sit een van elke bottel op die rak in my trollie – die gaan ‘n maand se grocerie geld kos – maar daar is nie ‘n prys aan veiligheid nie. Wie weet waartoe hy alles in staat is? Die outjie lê en broei al maande in die groen bad! Lê en planne uitdrink – die swembad is halfpad leeg! Nee – iets van alles.
Die verkoopsman se oë is groot en onseker! Hy stop my in my spore halpad til toe en druk ‘n botteltjie in my hand in – gratis sê hy! Ek wil niks gratis hê nie, ek moet die Loch Ness Monster aanvat voor my kinders by die huiskom! Wat? Ek moet ‘n sample van die water vir hom bring? Hy is sekerlik mal – wie druk jou hand in ‘n gat donkergroen water met ‘n monster in? Absoluut belaglik! Dalk … dalk moet hy saamkom en dan weer ‘n sampeltjie vra!
By die huis aangekom is dit tyd vir die aanvalsplan! Vandag chemikalië ek daai monster uit die swembad uit!
… uit die swembad uit …
As hy nie meer BINNE-IN die swembad is nie, kan hy tog net op een ander plek wees … BUITE DIE SWEMBAD. En is dit nie waar ek op hierdie huidige oomblik staan nie? Reg langs die swembad, buite!!!
Ek moet wapens gereed kry. As die outjie nie daar binne vrek nie, gaan hy wil uitspring. Ek sit elke moontlike handdoek en laken op die wasgoeddraad aan die diepkant waar ek dink hy lê en slaap – as hy uitspring raak hy dalk verstrengel in die handdoeke en lankens. Alhoewel – in IT het die nar nie vertrengel geraak nie …
Nee! FOKUS – dalk kan hy swem, maar hy kan nie loop nie! Ek troos myself aan die gedagte en gaan aan met die nodige voorbereidings.
Aan die regkant van die swembad staan die leer – as hy kan spring sit hy hopenlik vas in die leer! Wishful thinking, ek weet – want hy het letterlik net een kans om akkuraat of mis te spring! FOKUS!
My enigste ander verdediging en meesterplan is die ‘self defense’ klasse wat ek veertien jaar gelede bygewoon het. Maar hulle het gesê ‘the basics will stick in times of need?” Nou is so goed ‘n ‘time of need’ as enige ander.
Ek begin by alles waarop ALGAE staan! Ek gooi met die een hand en in die ander hand is die swembad-net-skoonmaker-blaarvanger-ding (mens kan dit seker gebruik as jy diepsee visvang ook!). Op elke bottel staan mens moet 24-uur wag! … maar die is ‘n noodgeval!
Volgende is dit 22 chloorbomme. Ek sit nie een in nie – ek gooi so hard en so diep as moontlik – dalk is ek gelukkig en gooi die ou morsdood. Die ander goed se name lees ek nie – gooi net die een na die ander in … en dan sien ek hom weer! So duidelik as ooit.
Hy is ‘vaguely familiar’ in sy voorkoms en postuur – hy dryf, en hy kom nader die kant toe. My gedagtes sê hardloop, maar my logika sê wag – neem ‘n foto, dalk kan ons ‘n trailer wen! Tussen die wit borrels (van al die chemikalië) word die Loch Ness Monster duidelik sigbaar.
Ek het oorwin! Die opwinding word vervang met ‘n gevoel van mislukking. Ek het ons hele begroting in sy pietjie ingestuur vir DIT!!! Die Loch Ness Monster wat nou duidelik sigbaar en aangetas is deur al die oormate chemikalië! Ons eie, nou useless, kreepy crawly – ‘covered in algae’, so groen soos die Loch Ness Monster homself in stukke gebrand en besig om uitmekaar te val en te verbrokkel!
Ja … ‘n swembad is of ‘n kopseer of ‘n ‘Joy’ … en as jy die Loch Ness Monster daarin vind, kan jy maar weet dit was nou net Winter … want niemand se sig is so belemmer in die Somer se blou water dat die Kreepy Krawley presies net soos ‘n Groen Monster lyk nie. Dit is teleurstellend om te besef dat ons Monster geen uitsondering was nie, en menige mense moes al die stryd teen hulle eie Loch Ness Monster baklei het – net nie almal koop ‘n trollie vol chloorbomme en algae-killer nie, en nie almal staan op ‘n gereedheidsgrondslag en wag vir die Kreepy Monster om enige oomblik uit te spring nie!
Vorige bydraeVorige Memorandum Ma’s vs Scrap-Papiertjie Ma’s
Volgende bydraeVolgende Affair – die Hoogs Geheime Besigheidsplan!